CELEX: 32015R2231
Language: sk
Date: 2015-12-02 00:00:00
Title: Nariadenie Komisie (EÚ) 2015/2231 z 2. decembra 2015, ktorým sa mení nariadenie (ES) č. 1126/2008, ktorým sa v súlade s nariadením Európskeho parlamentu a Rady (ES) č. 1606/2002 prijímajú určité medzinárodné účtovné štandardy, pokiaľ ide o medzinárodné účtovné štandardy 16 a 38 (Text s významom pre EHP)

3.12.2015   
            
            
               SK
            
            
               Úradný vestník Európskej únie
            
            
               L 317/19
            
         NARIADENIE KOMISIE (EÚ) 2015/2231
   z 2. decembra 2015,
   ktorým sa mení nariadenie (ES) č. 1126/2008, ktorým sa v súlade s nariadením Európskeho parlamentu a Rady (ES) č. 1606/2002 prijímajú určité medzinárodné účtovné štandardy, pokiaľ ide o medzinárodné účtovné štandardy 16 a 38
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1606/2002 z 19. júla 2002 o uplatňovaní medzinárodných účtovných noriem (1), a najmä na jeho článok 3 ods. 1,
   keďže:
   
               (1)
            
            
               Nariadením Komisie (ES) č. 1126/2008 (2) sa prijali určité medzinárodné štandardy a interpretácie, ktoré existovali k 15. októbru 2008.
            
         
               (2)
            
            
               Dňa 12. mája 2014 Rada pre medzinárodné účtovné štandardy (IASB) uverejnila zmeny štandardu IAS 16 Nehnuteľnosti, stroje a zariadenia a IAS 38 Nehmotný majetok s názvom Ozrejmenie prípustných spôsobov odpisovania a amortizácie. Vzhľadom na odlišné postupy je potrebné ozrejmiť, či je vhodné používať metódy založené na výnosoch na výpočet odpisovania alebo amortizácie majetku.
            
         
               (3)
            
            
               Konzultácie s Európskou poradnou skupinou pre finančné výkazníctvo potvrdzujú, že zmeny IAS 16 a IAS 38 spĺňajú kritériá na prijatie stanovené v článku 3 ods. 2 nariadenia (ES) č. 1606/2002.
            
         
               (4)
            
            
               Nariadenie (ES) č. 1126/2008 by sa preto malo zodpovedajúcim spôsobom zmeniť.
            
         
               (5)
            
            
               Opatrenia stanovené v tomto nariadení sú v súlade so stanoviskom Výboru pre účtovné predpisy,
            
         PRIJALA TOTO NARIADENIE:
   Článok 1
   Príloha k nariadeniu (ES) č. 1126/2008 sa mení takto:
   
               a)
            
            
               Medzinárodný účtovný štandard (IAS) 16 Nehnuteľnosti, stroje a zariadenia sa mení tak, ako sa stanovuje v prílohe k tomuto nariadeniu.
            
         
               b)
            
            
               Štandard IAS 38 Nehmotný majetok sa mení tak, ako sa stanovuje v prílohe k tomuto nariadeniu.
            
         Článok 2
   Každá spoločnosť uplatňuje zmeny uvedené v článku 1 najneskôr od dátumu začiatku svojho prvého účtovného obdobia, ktoré sa začína 1. januára 2016 alebo neskôr.
   Článok 3
   Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 2. decembra 2015
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. ES L 243, 11.9.2002, s. 1.
   
      (2)  Nariadenie Komisie (ES) č. 1126/2008 z 3. novembra 2008, ktorým sa v súlade s nariadením Európskeho parlamentu a Rady (ES) č. 1606/2002 prijímajú určité medzinárodné účtovné štandardy (Ú. v. EÚ L 320, 29.11.2008, s. 1).
   
      PRÍLOHA
      
         Ozrejmenie prípustných spôsobov odpisovania a amortizácie
      
      (zmeny IAS 16 a IAS 38)
      
         Zmeny IAS 16 Nehnuteľnosti, stroje a zariadenia
         
      
      Mení sa odsek 56 a vkladajú sa odseky 62 A a 81l. Odseky 60–62 sa nemenia, ale uvádzajú sa tu pre jednoduchšiu orientáciu.
      
         Odpisovateľná hodnota a doba odpisovania
      
      …
      
               
                  56.
               
               
                  Budúce ekonomické úžitky zahrnuté v majetku spotrebuje predovšetkým prostredníctvom jeho používania. Iné faktory, ako je technické alebo obchodné zastaranie a fyzické opotrebenie počas obdobia, keď sa majetok nevyužíva, však často majú za následok pokles ekonomických úžitkov, ktoré by sa mohli získať z majetku. Z toho vyplýva, že pri určovaní doby použiteľnosti majetku je potrebné zohľadniť všetky tieto faktory:
                  
                              a)
                           
                           
                              …
                           
                        
                              c)
                           
                           
                              technické alebo obchodné zastaranie vyplývajúce zo zmien alebo vylepšení vo výrobe alebo zo zmeny v trhovom dopyte po výrobku alebo po službách, predstavujúcich výstupy z majetku; Očakávané budúce zníženia predajnej ceny položky vyrobenej s použitím majetku by mohli naznačovať, že možno očakávať technické alebo obchodné zastaranie majetku, čo by sa následne mohlo prejaviť v znížení budúcich ekonomických úžitkov z majetku.
                           
                        …
               
            
         Metóda odpisovania
      
      
               
                  
                     60.
                  
               
               
                  Použitá metóda odpisovania musí odrážať očakávaný spôsob, ktorým účtovná jednotka spotrebuje budúce ekonomické úžitky z majetku.
               
            
               
                  
                     61.
                  
               
               
                  Použitá metóda odpisovania danej položky majetku by sa mala preskúmať aspoň ku koncu každého finančného roka, a pokiaľ sa výrazne zmenil očakávaný režim spotreby budúcich ekonomických úžitkov z majetku, je potrebné zmeniť metódu tak, aby odrážala túto zmenu režimu. Takáto zmena sa účtuje ako zmena v účtovnom odhade v súlade s IAS 8.
               
            
               
                  62.
               
               
                  Na alokovanie odpísateľnej sumy majetku na systematickom základe počas jeho doby použiteľnosti sa môžu použiť rôzne metódy odpisovania. Tieto metódy zahŕňajú lineárnu metódu, metódu zrýchleného odpisovania a výkonovú metódu. Pri lineárnej metóde odpisovania sú náklady počas doby použiteľnosti konštantné za predpokladu, že sa nemení reziduálna hodnota majetku. Pri metóde zrýchleného odpisovania sa náklady počas doby použiteľnosti majetku postupne znižujú. Pri výkonovej metóde je výška nákladov založená na predpokladanom využití alebo výstupoch. Účtovná jednotka vyberá takú metódu, ktorá najlepšie odráža predpokladaný režim spotreby budúcich ekonomických úžitkov zahrnutých v majetku. Zvolenú metódu odpisovania je potrebné v jednotlivých obdobiach uplatňovať konzistentne s výnimkou prípadov, keď sa zmení očakávaný režim spotreby budúcich ekonomických úžitkov.
               
            
               
                  62A
               
               
                  Metóda odpisovania, ktorá je založená na výnose vytvorenom činnosťou zahŕňajúcou použitie majetku, nie je vhodnou metódou. Výnos vytvorený činnosťou zahŕňajúcou použitie majetku vo všeobecnosti zohľadňuje aj iné činitele než spotrebu budúcich ekonomických úžitkov zahrnutých v majetku. Výnos ovplyvňujú aj iné vstupy a procesy, predajná činnosť a zmeny v objeme predaja a cenách. Prvok ceny ako súčasti výnosu môže ovplyvniť aj inflácia, ktorá nemá žiadny vplyv na to, ako sa majetok spotrebúva.
                  …
               
            DÁTUM ÚČINNOSTI
      …
      
               
                  81I
               
               
                  
                     Ozrejmením prípustných spôsobov odpisovania a amortizácie (Zmeny IAS 16 a IAS 38) vydaným v máji 2014 sa zmenil odsek 56 a vložil sa odsek 62A. Účtovná jednotka uplatňuje tieto zmeny a doplnenia prospektívne na ročné obdobia začínajúce sa 1. januára 2016 alebo po tomto dátume. Povoľuje sa skoršie uplatňovanie. Ak účtovná jednotka uplatní uvedené zmeny na skoršie obdobie, túto skutočnosť zverejní.
               
            
         Zmeny IAS 38 Nehmotný majetok
         
      
      Mení sa odsek 92 V odseku 98 sa v anglickom znení slovné spojenie „unit of production method“ mení na „units of production method“. Vkladajú sa odseky 98A–98C a 130J. Odsek 97 sa nemení, ale uvádza sa tu pre jednoduchšiu orientáciu.
      ŽIVOTNOSŤ
      …
      
               
                  92.
               
               
                  Vzhľadom na rýchlosť technologických zmien v minulosti sú počítačový softvér a veľa iných položiek nehmotného majetku náchylné na technologické zastaranie. Z tohto dôvodu budú mať často krátku životnosť. Očakávané budúce zníženia predajnej ceny položky vyrobenej s použitím nehmotného majetku by mohli naznačovať, že možno očakávať technologické alebo obchodné zastaranie majetku, čo by sa následne mohlo prejaviť v znížení budúcich ekonomických úžitkov z majetku.
                  …
               
            
         Doba amortizácie a metóda amortizácie
      
      
               
                  
                     97.
                  
               
               
                  Odpisovateľná suma nehmotného majetku s určitou dobou použiteľnosti sa systematicky alokuje počas celej doby použiteľnosti majetku. Amortizácia sa začína, keď je majetok k dispozícii na používanie, t. j. keď sa nachádza na mieste a je v stave nevyhnutnom na to, aby sa dal používať v súlade so zámermi manažmentu. Amortizácia sa skončí ku dňu klasifikácie majetku ako majetku držaného na predaj (alebo zaradenia do skupiny na vyradenie, ktorá sa klasifikuje ako majetok držaný na predaj) v súlade s IFRS 5, alebo, ak nastane skôr, ku dňu, ku ktorému sa majetok prestane vykazovať. Používaná metóda amortizácie odzrkadľuje očakávaný spôsob spotreby budúcich ekonomických úžitkov z majetku účtovnou jednotkou. Ak sa tento spôsob nedá spoľahlivo určiť, použije sa lineárna metóda. Náklady na amortizáciu za každé obdobie sa vykážu v hospodárskom výsledku, ak sa v tomto alebo inom štandarde nepovoľuje alebo nevyžaduje jeho zahrnutie do účtovnej hodnoty iného majetku.
               
            
               
                  98.
               
               
                  Na alokovanie odpísateľnej sumy majetku na systematickom základe počas jeho doby použiteľnosti sa môžu použiť rôzne metódy odpisovania. Tieto metódy zahŕňajú metódu lineárneho odpisovania, metódu zrýchleného odpisovania a metódu odpisovania na základe počtu vyrobených jednotiek. Použitá metóda sa zvolí na základe očakávaného spôsobu spotreby očakávaných budúcich ekonomických úžitkov obsiahnutých v majetku a počas jednotlivých období sa uplatňuje konzistentne s výnimkou prípadu, keď dôjde k zmene očakávaného spôsobu spotreby uvedených očakávaných budúcich ekonomických úžitkov.
               
            
               
                  98A
               
               
                  Platí vyvrátiteľná domnienka, že metóda odpisovania, ktorá je založená na výnose vytvorenom činnosťou zahŕňajúcou použitie nehmotného majetku, nie je vhodnou metódou. Výnos vytvorený činnosťou zahŕňajúcou použitie nehmotného majetku zvyčajne zohľadňuje aj činitele, ktoré nie sú priamo spojené so spotrebou budúcich ekonomických úžitkov zahrnutých v majetku. Výnos ovplyvňujú aj iné vstupy a procesy, predajná činnosť a zmeny v objeme predaja a cenách. Prvok ceny ako súčasti výnosu môže ovplyvniť aj inflácia, ktorá nemá žiadny vplyv na to, ako sa majetok spotrebúva. Túto domnienku možno vyvrátiť len za určitých výnimočných okolností:
                  
                              a)
                           
                           
                              v prípade, že nehmotný majetok je vyjadrený ako miera výnosu v zmysle odseku98C alebo
                           
                        
                              b)
                           
                           
                              ak možno preukázať, že výnos a spotreba ekonomických úžitkov nehmotného majetku spolu úzko súvisia.
                           
                        
            
               
                  98B
               
               
                  Pri výbere vhodnej metódy odpisovania v súlade s odsekom 98 jednotka môže určiť hlavný obmedzujúci činiteľ, ktorý je inherentný pre príslušný nehmotný majetok. Napríklad v zmluve, kde sa stanovujú práva jednotky, pokiaľ ide o používanie nehmotného majetku, sa môže stanovovať, že jednotka má právo nehmotný majetok používať počas vopred stanoveného počtu rokov (t. j. času), resp. podľa počtu vyrobených jednotiek alebo ako stanovený celkový výnos, ktorý má byť vytvorený. Určenie tohto hlavného obmedzujúceho činiteľa by mohlo byť východiskom pre určenie vhodného základu pre odpisovanie, je však možné použiť aj iný základ, ak lepšie zohľadňuje očakávaný priebeh spotreby ekonomických úžitkov.
               
            
               
                  98C
               
               
                  V situácii, ak je hlavným obmedzujúcim činiteľom inherentným pre príslušný nehmotný majetok dosiahnutie určitej hladiny výnosu, môže byť vhodným základom pre odpisovanie výnos. Jednotka by napr. mohla nadobudnúť koncesiu na prieskum a ťažbu zlata v určitej zlatej bani. Skončenie platnosti zmluvy by mohlo byť napr. viazané na dosiahnutie určitého stanoveného celkového výnosu z ťažby (v zmluve sa napr. môže umožňovať ťažba až do momentu dosiahnutia celkového kumulatívneho výnosu z predaja zlata 2 mld. menových jednotiek), a nie na obdobie ťažby, resp. množstvo vyťaženého zlata. Iným príkladom by mohlo byť napríklad právo prevádzkovania cesty spoplatnenej mýtom, ktoré by bolo viazané na dosiahnutie určitého stanoveného celkového výnosu z kumulatívneho účtovaného mýtneho (v zmluve by sa napr. umožňovala prevádzka takejto cesty až do momentu dosiahnutia celkového kumulatívneho výnosu z mýtneho za jej použitie nedosiahne 100 mil. menových jednotiek). V prípade, že bol v zmluve ako hlavný obmedzujúci činiteľ inherentný pre príslušný nehmotný majetok stanovený výnos, môže byť za vhodný základ pre odpisovanie nehmotného majetku stanovený celkový výnos, ktorý sa má vytvoriť, pod podmienkou, že je v zmluve pevne stanovený celkový výnos, ktorý sa má vytvoriť, ktorý sa použije ako základe na účely určenia odpisovania.
                  …
               
            PRECHODNÉ USTANOVENIA A DÁTUM ÚČINNOSTI
      …
      
               
                  130J
               
               
                  
                     Ozrejmením prípustných spôsobov odpisovania a amortizácie (Zmeny IAS 16 a IAS 38) vydaným v máji 2014 sa zmenili odseky 92 a 98 a vložili sa odseky 98A–98C. Účtovná jednotka uplatňuje tieto zmeny a doplnenia prospektívne na ročné obdobia začínajúce sa 1. januára 2016 alebo po tomto dátume. Povoľuje sa skoršie uplatňovanie. Ak účtovná jednotka uplatní uvedené zmeny na skoršie obdobie, túto skutočnosť zverejní.